ddrg/super_eurlex huggingface dataset:
KIRJALLINEN KYSYMYS E-3464/02 esittäjä(t): Cristiana Muscardini (UEN) komissiolle. Erään lääkevalmisteen poisveto markkinoilta Italiassa.



Virallinen lehti nro 137 E , 12/06/2003 s. 0212 - 0213



KIRJALLINEN KYSYMYS E-3464/02 esittäjä(t): Cristiana Muscardini (UEN) komissiolle (6. joulukuuta 2002) Aihe: Erään lääkevalmisteen poisveto markkinoilta Italiassa Leishmanioosi on alunperin trooppinen tauti, joka välittyy hyönteisen pistosta. Tauti on jo joidenkin vuosien ajan levinnyt maamme eri osiin ja siitä on tulossa suoranaisesti endeeminen tauti ja se on näin olleen juurtunut pysyvästi alueellemme. Ihmisillä tämä tauti ilmenee helposti hoidettavissa olevina iho-oireina. Ongelmana on koirilla esiintyvä tauti, joka on valitettavasti kuolettava. On olemassa Glucantin-niminen lääke, joka yleensä johtaa hyviin hoitotuloksiin ja se on Avensis-nimisen lääkeyrityksen valmistama. Lääke maksoi kolme euroa lääkepurkilta. Totean tässä yhteydessä, että hinta oli tämä, koska lääkettä ei ole enää Italian markkinoilla. Edellä mainitusta asiasta luin italialaisesta 17. marraskuuta 2002 julkaistusta Libero-päivälehdestä. 1. Onko komissio tietoinen, mistä syystä lääkeyritys lakkautti kyseisen lääkkeen myynnin Italiassa? 2. Onko lääke myynnissä edelleen muissa Euroopan maissa? 3. Onko lääke edelleen myynnissä muissa maissa sen vuoksi, että lääkkeen hinta on korkeampi näissä maissa? 4. Onko totta, että Avensis valmistaa edelleen kyseistä lääkettä? 5. Onko oikein, että sisämarkkinoilla voidaan myydä samaa valmistetta ainoastaan tietyissä maissa? Erkki Liikasen komission puolesta antama vastaus (22. tammikuuta 2003) 1. Italian toimivaltaisen viranomaisen, Ministero della Sanitan, antamien tietojen mukaan Aventis pyysi 12. marraskuuta 2002 väliaikaista keskeytystä Glucantinin markkinoille saattamista koskevaan lupaan valmistusongelmien takia. 2. Tuotetta on edelleen saatavissa Ranskassa ja Espanjassa. 3. Lääkkeiden hinnoittelu ja korvaaminen kuuluvat jäsenvaltioiden toimivaltaan. Komissiolla ei ole tietoja Glucantin-lääkkeen hinnoittelusta ja korvaamisesta eri jäsenvaltioissa. 4. Valmistuspaikka on Livron, Ranska. Valmistaja on Aventis. 5. Eri jäsenvaltioiden toimivaltaiset viranomaiset ovat myöntäneet Glucantinin markkinoille saattamista koskevat kansalliset luvat direktiivin 2001/83/EY(1) mukaisesti. Direktiivissä säädetään, että lääkkeellä on oltava myyntilupa jokaisessa jäsenvaltiossa. Yhteisön lainsäädännössä ei ole säädöstä, jossa velvoitettaisiin markkinoille saattamista koskevan luvan haltija hakemaan lupaa kaikissa jäsenvaltioissa. (1) Euroopan parlamentin ja neuvoston direktiivi 2001/83/EY, annettu 6 päivänä marraskuuta 2001, ihmisille tarkoitettuja lääkkeitä koskevista yhteisön säännöistä, EYVL L 311, 28.11.2001.
KIRJALLINEN KYSYMYS E-2631/02

esittäjä(t): Stavros Xarchakos (PPE-DE) komissiolle

(18. syyskuuta 2002)

Aihe: Puutteellinen tiedottaminen Euroopan unionin rahoittamista hankkeista

Euroopan unioni rahoittaa lukuisia hankkeita niin sanotuissa koheesiomaissa yhteistyössä niiden viranomaisten kanssa. Kunkin hankkeen rakennustöiden yhteydessä on asetettava esille tiedotuskyltti, jossa ilmoitetaan EU:n rahoitusosuudesta hankkeen loppuun saattamisessa. Tästä huolimatta Kreikassa esille asetetuissa kylteissä erittäin usein ei mainita lainkaan yhteisön osuuden tarkkaa määrää vaan todetaan vain, että Euroopan unioni rahoittaa hanketta. Näin on tapahtunut myös Ateenan metron rakennushankkeessa, jossa vasta äskettäin asetettiin esille pieniä kylttejä, joissa ei mainita yhteisön rahoitusosuuden täsmällistä määrää. Tämä ongelma on merkittävä, koska sen myötä kreikkalaisille kansalaisille välittyy virheellinen vaikutelma, EU:n rahoituksen tärkeyttä väheksytään ja luodaan harhakuva, jonka mukaan Kreikan hallitus kattaa suurimman osan ja yhteisö vain hyvin pienen osan kunkin hankkeen kokonaiskustannuksista.

Miksi Kreikan viranomaiset eivät ilmoita tarkasti ja poikkeuksetta yhteisön rahoitusosuuden määrää kaikissa Kreikassa yhteisrahoitetuissa hankkeissa? Miksi Ateenan metroasemille asetettiin vasta äskettäin (2,5 vuotta metron juhlallisen käyttöönoton jälkeen) pienet kyltit, joissa ainoastaan mainitaan, että Euroopan unioni on rahoittanut hanketta?

Mitä täsmällisiä ohjeita komission yksiköt ovat antaneet jäsenvaltioiden viranomaisille tiedotuskylttien sijoittamisesta, jotta kansalaisia ei johdettaisi harhaan ja tietyt hallitukset eivät harjoittaisi propagandistisia käytänteitään?

Michel Barnier'n komission puolesta antama vastaus

(28. lokakuuta 2002)

Rakenteilla olevien hankkeiden kylteissä ja valmiiksi saatujen hankkeiden muistolaatoissa ei tarvitse välttämättä mainita tuen osuutta tai tarkkaa määrää, kun hankkeisiin myönnetään tai on myönnetty osarahoitusta rakennerahastoista. Niissä on kuitenkin mainittava, että yhteisö on myöntänyt hankkeeseen osarahoitusta ja mikä rahasto on tukenut hanketta.

Komissio havaitsi Ateenan metron ja muiden Kreikassa valmiiksi saatujen hankkeiden osalta tapaukset, joissa yhteisön osallisuutta ei oltu mainittu. Komissio kirjoitti 20. maaliskuuta 2002 Kreikan viranomaisille ja kehotti niitä toteuttamaan tarvittavat toimet noudattaakseen voimassa olevia määräyksiä, jotka koskevat rakennerahastoista vuosina 19941999 osarahoitettujen hankkeiden tiedottamista. Komissio mainitsi kirjeessään erityisesti Ateenan metrohankkeen.

Arvoisan parlamentin jäsenen mainitsemat kyltit asennettiin Ateenan metroasemille vasta sen jälkeen.

Komissio pyrkii edelleen varmistamaan, että jäsenvaltiot noudattavat sääntöjä, jotka koskevat yhteisön rahastoista osarahoitettujen hankkeiden tiedottamista.
KIRJALLINEN KYSYMYS E-2778/02 esittäjä(t): Giovanni Pittella (PSE) komissiolle. Eurooppalainen henkilöllisyystodistus.



Virallinen lehti nro 137 E , 12/06/2003 s. 0118 - 0118



KIRJALLINEN KYSYMYS E-2778/02 esittäjä(t): Giovanni Pittella (PSE) komissiolle (3. lokakuuta 2002) Aihe: Eurooppalainen henkilöllisyystodistus Perustamissopimuksen 17 artiklan mukaan kaikilla unionin jäsenvaltioiden kansalaisilla on unionin kansalaisuus. Koska ei ole olemassa eurooppalaista henkilöllisyystodistusta, yhteisön lainsäädännön mukaan unionin kansalaisuuden voi todistaa yhteisön sisällä tehtävien tarkastusten yhteydessä vain kahdella asiakirjalla: kansallisella henkilöllisyystodistuksella ja passilla. Eikö komissio katso, että edellä mainittuihin asiakirjoihin tulisi lisätä myös oleskelulupakortti, koska asuinpaikkakunnan viranomaiset ovat antaneet sen kansallisen henkilöllisyystodistuksen tai passin tietojen perusteella, minkä johdosta se on saman arvoinen ja yhtä virallinen kuin henkilöllisyystodistus? Eikä komissio katso, että perustamissopimuksessa määrättyä unionin kansalaisuuden käsitettä vähätellään, koska yhteisön säädöksen nojalla annettu oleskelulupakortti ei ole yhtä pätevä kuin kansallinen henkilöllisyystodistus? António Vitorinon komission puolesta antama vastaus (18. lokakuuta 2002) Komissio pyytää kunnianarvoisaa jäsentä tutustumaan vastaukseen, jonka komissio antoi herra Bodraton esittämään kirjalliseen kysymykseen E-2300/02(1). (1) EYVL C 110 E, 8.5.2003, s. 40.
KIRJALLINEN KYSYMYS E-2236/02 esittäjä(t): Gabriele Stauner (PPE-DE) komissiolle. Komission tilitarkastusyrityksille antamat toimeksiannot.



Virallinen lehti nro 137 E , 12/06/2003 s. 0058 - 0059



KIRJALLINEN KYSYMYS E-2236/02 esittäjä(t): Gabriele Stauner (PPE-DE) komissiolle (23. heinäkuuta 2002) Aihe: Komission tilitarkastusyrityksille antamat toimeksiannot Päättelen Schreyerin kirjallisiin kysymyksiin E-0372/02, P-0443/02, E-0450/02(1) antamasta vastauksesta, että komissio on tehnyt vuosina 19992001 sopimuksia yhteensä 77 miljoonan euron arvosta yksityisten tilintarkastusyritysten KPMG, Group Andersen, Deloitte & Touche, Ernst & Young ja PriceWaterhouseCoopers kanssa. 1. Voiko komissio toimittaa minulle täydellisen ja yksityiskohtaisen luettelon näistä sopimuksista ja ilmoittaa kustakin sopimuksesta, a) mikä oli toimeksiannon kohde, b) kuinka suuri kukin palkkio oli, c) onko sopimuksesta käyty asianmukainen tarjouskilpailu varainhoitoasetuksen määräysten mukaisesti? 2. Voiko komissio selvittää, miksi tämänsuuruiset sopimukset annettiin yksityisille yrityksille, vaikka komissiolla on omat tilintarkastuspalvelunsa ja lisäksi se on Euroopan tilintarkastustuomioistuimen yksityiskohtaisen tarkastuksen alainen? (1) EYVL C 229 E, 26.9.2002, s. 82. Michaele Schreyerin komission puolesta antama vastaus (9. syyskuuta 2002) Komissio pyytää arvoisaa parlamentin jäsentä huomioimaan, että hänen esittämänsä kysymys edellyttää perusteellista tutkimusta, jollainen on parhaillaan käynnissä komission yksiköissä, ja komissio lupaa antaa siihen myöhemmin täydentävän vastauksen.
KIRJALLINEN KYSYMYS E-2734/02 esittäjä(t): Ilda Figueiredo (GUE/NGL) komissiolle. Tutkan asentaminen Madeiran saarelle.



Virallinen lehti nro 110 E , 08/05/2003 s. 0096 - 0097



KIRJALLINEN KYSYMYS E-2734/02 esittäjä(t): Ilda Figueiredo (GUE/NGL) komissiolle (30. syyskuuta 2002) Aihe: Tutkan asentaminen Madeiran saarelle Madeiran ympäristöaktivistit ovat ilmoittaneet komissiolle ongelmista, jotka aiheutuvat suuren tutkan asentamisesta Pico do Areeiroon, Madeiran saarelle. Kyseisellä alueella ja ainoastaan tällä alueella pesii yksi maailman harvinaisimmista linnuista nimeltään Freira da Madeira. Tämän lajin edustajia on rekisteröity vain 30 pariskuntaa. Todettakoon, että tämä laji on laillisesti suojeltu Euroopan unionin lintudirektiivin ja Bernin sopimuksen nojalla ja se kuuluu Life-hankkeen piiriin, jolla pyritään sen luonnollisen elinympäristön säilyttämiseen. Pico do Areeiro kuuluu kansallispuistoalueeseen ja Natura 2000 -verkostoon. Aveiron yliopistoon sidoksissa olevan asiantuntijaryhmän tekemässä ympäristövaikutusten arvioinnissa vahvistettiin, että tutkan mahdollisesta asentamisesta Pico do Areeiroon aiheutuu useita vakavia seurauksia etenkin uhanalaiselle Freira da Madeira -lintulajille. Mikä on komission kanta tähän Madeiran ympäristöaktivistien ilmoittamaan asiaan? Margot Wallströmin komission puolesta antama vastaus (4. marraskuuta 2002) Parlamentin jäsen viittaa erään kansalaisryhmän komissiolle lähettämään kirjeeseen, joka koskee suuren tutkan asentamista Pico do Areeiroon, Madeiran saarelle, Maciço Montanhoso Oriental da ilha da Madeira -alueelle, jonka Portugal on nimennyt erityissuojelualueeksi luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(1) 4 artiklan mukaisesti. Komissio ilmoittaa parlamentin jäsenelle, että tilanteen arvioinnin seurauksena komission pääsihteeristö on katsonut aiheelliseksi kirjata edellä mainittu kirje kanteluna ja kiinnittää Portugalin viranomaisten huomio mainitun direktiivin velvoitteisiin. Komissio pitää kantelun lähettäjät ajan tasalla tapauksen tutkinnan kehityksestä. (1) EYVL L 103, 24.4.1979.
KIRJALLINEN KYSYMYS E-2857/02 esittäjä(t): Roberta Angelilli (UEN) komissiolle. Rooman kaupungin Daphne-ohjelman varojen käyttö.



Virallinen lehti nro 137 E , 12/06/2003 s. 0128 - 0128



KIRJALLINEN KYSYMYS E-2857/02 esittäjä(t): Roberta Angelilli (UEN) komissiolle (10. lokakuuta 2002) Aihe: Rooman kaupungin Daphne-ohjelman varojen käyttö Italian talousasiainministeriön valvontakomitea esitti syyskuussa 2002 yhteenvedon EU:lta saatujen varojen käytöstä. Tästä selvityksestä kävi ilmi myös, että alueelliset viranomaiset ovat huolestuttavan hitaita ja tehottomia hankkeiden jakamisessa: vuoden 2000 määrärahat olivat vain kaksi prosenttia koko yhteisön tukikehyksestä. Myös Euroopan komissio on useaan otteeseen tuonut esille, että paikalliset viranomaiset käyttävät yhteisön varoja riittämättömällä tavalla. Ottaen huomioon, että tietyillä paikallisviranomaisilla, kuten Rooman kaupungilla, on suuri tarve käyttää yhteisön varoja naisiin ja lapsiin kohdistuvan väkivallan torjumiseksi, voisiko komissio kertoa, 1. onko Rooman kaupunki esittänyt hankkeita Daphne-ohjelman yhteydessä? 2. onko Rooman kaupunki saanut rahoitusta näihin hankkeisiin? 3. onko ko. varat käytetty? António Vitorinon komission puolesta antama vastaus (21. marraskuuta 2002) Vuoden 1997 jälkeen seuraavat Rooman kaupungin virastot ovat esittäneet Daphne-ohjelmaan liittyvän hanke-ehdotuksen: - vuonna 2000: Ufficio Cultura della VI circoscrizione del Comune di Roma (Rooman kaupungin 6. piirin kulttuuritoimisto), - vuonna 2002: Comune di Roma, Dipartimento V Politiche sociali e della salute (Rooman kaupungin virasto nro 5, sosiaali- ja terveyspolitiikka), - vuonna 2002: Comune di Roma, Dipartimento XVIII Politiche per la sicurezza (Rooman kaupungin virasto nro 18, turvallisuusasiat). Kaksi ensimmäistä ehdotusta hylättiin. Kolmas ehdotus on varainhoitovuonna 2002 mahdollisesti rahoitettavien hankkeiden listalla ja odottaa komission talousyksiköiden hyväksyntää. Komission rahoitusosuus voi olla korkeintaan 246 829 euroa kahden vuoden aikana.
KIRJALLINEN KYSYMYS E-2707/02 esittäjä(t): Chris Davies (ELDR) komissiolle. Luontotyyppidirektiivi.



Virallinen lehti nro 137 E , 12/06/2003 s. 0113 - 0113



KIRJALLINEN KYSYMYS E-2707/02 esittäjä(t): Chris Davies (ELDR) komissiolle (26. syyskuuta 2002) Aihe: Luontotyyppidirektiivi Onko komissio saanut Yhdistyneen kuningaskunnan hallituksen ehdotukset uusista erityisistä suojelualueista, jotka ovat luontotyyppien sekä luonnonvaraisen eläimistön ja kasviston suojelusta annetun direktiivin (92/43/ETY)(1) vaatimusten mukaisia? Koska komissio katsoo voivansa vastata ehdotuksiin? (1) EYVL L 206, 22.7.1992, s. 7. Margot Wallströmin komission puolesta antama vastaus (18. marraskuuta 2002) Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(1) 4 artiklan 1 kohdan mukaan jokaisen jäsenvaltion on toimitettava komissiolle luettelo ehdottamistaan kansallisista alueistaan, joilla on liitteen I luontotyyppejä ja liitteen II luontaisia lajeja. Haagissa järjestettiin 5.7. kesäkuuta 2002 seminaari Atlantin luonnonmaantieteellisellä alueella olevien jäsenvaltioiden kansallisten luetteloiden arvioimiseksi. Yhdistynyt kuningaskunta sijaitsee kokonaan kyseisellä alueella. Seminaarissa tultiin siihen tulokseen, että Yhdistyneen kuningaskunnan ja muiden jäsenvaltioiden kansalliset luettelot ovat vielä keskeneräisiä. Komissio ei ole tämän jälkeen saanut uusia ehdotuksia suojelualueista. Yhdistynyt kuningaskunta on kuitenkin ilmoittanut komissiolle, että uusien alueiden yksilöinti on jo pitkällä ja että suojelualueiden nimittämistä koskevaa päätöstä edellyttävä kuulemismenettely aloitetaan piakkoin. Lakisääteinen kuulemismenettely kestää kolme kuukautta. Tämän vuoksi virallisia ehdotuksia uusista suojelualueista ei odoteta ennen vuoden 2003 ensimmäistä neljännestä. Yhdistyneen kuningaskunnan ja muiden jäsenvaltioiden päivitetyissä luetteloissaan antamia tietoja voidaan sen jälkeen käyttää perustana myöhemmille arvioinneille, joiden tarkoituksena on päättää, täyttävätkö uudet luettelot direktiivin vaatimukset. (1) EYVL L 206, 22.7.1992.
KIRJALLINEN KYSYMYS E-2235/02 esittäjä(t): Gabriele Stauner (PPE-DE) komissiolle. Komission oikeudellisen yksikön antamat toimeksiannot.



Virallinen lehti nro 137 E , 12/06/2003 s. 0057 - 0058



KIRJALLINEN KYSYMYS E-2235/02 esittäjä(t): Gabriele Stauner (PPE-DE) komissiolle (23. heinäkuuta 2002) Aihe: Komission oikeudellisen yksikön antamat toimeksiannot Voiko komissio toimittaa minulle luettelon kaikista sen oikeudellisen yksikön vuodesta 1999 ulkoisille lausunnon antajille antamista oikeuslausuntoja koskevien toimeksiantojen kohteista? Voiko komissio toimittaa minulle täydellisen luettelon lausunnonantajista, joille on annettu toimeksiantoja vuodesta 1999 ja ilmoittaa kullekin lausunnonantajalle annettujen toimeksiantojen kokonaisarvon? Voiko komissio kussakin yksittäistapauksessa ilmoittaa, käytiinkö toimeksiannoista asianmukainen tarjouskilpailu vai annettiinko ne suoraan, ilman edeltävää tarjouskilpailua? Romano Prodin komission puolesta antama vastaus (3. syyskuuta 2002) 1. Vuodesta 1999 alkaen komission oikeudellinen yksikkö on tehnyt ulkopuolisten asiantuntijoiden kanssa sopimuksia oikeudellisista lausunnoista seuraavilla aloilla: - Ihmisoikeuksien kunnioittaminen hakijamaissa - Sähköposteihin liittyvät henkisen omaisuuden oikeudet ja vastuukysymykset - Tutkintasalaisuuden suoja ja sen laajuus - Vuosituhannen vaihteen tietokoneongelmiin liittyvät oikeuskysymykset - Kansainvälisen Antidoping-toimikunnan oikeudellinen rakenne ja jäsenistö - Vastineoikeus viestintäalaa koskevassa Espanjan lainsäädännössä - Oikeussuoja herjausta vastaan ja vahingonkorvaus - Saatavien ulosmittaus kansainvälisessä yksityisoikeudessa - Oikeus tutustua kurinpitomenettelyjä koskeviin asiakirjoihin - Jäsenvaltiot ja komissio puolueettomina neuvonantajina Yhdysvaltojen korkeimmassa oikeudessa - Belgian vuokra- ja kiinteistöoikeus. 2. Parlamentin jäsenelle toimitetaan erikseen luettelo asiantuntijoista, jotka ovat työskennelleet vuodesta 1999 alkaen oikeudellisen yksikön toimeksiannosta, ja ilmoitetaan näiden sopimusten yhteenlaskettu arvo, koska tiedot ovat luottamuksellisia EY:n perustamissopimuksen 287 artiklan mukaisesti. 3. Sopimukset on tehty varainhoitoasetuksen 59 artiklan säännöksiä noudattaen.
KIRJALLINEN KYSYMYS E-2374/02

esittäjä(t): Glyn Ford (PSE) komissiolle

(2. elokuuta 2002)

Aihe: GATS-sopimus

Isossa-Britanniassa paikallisviranomaiset edistävät ympäristö- ja sosiaalisia tavoitteita tavaroiden ja palveluiden hankintasopimuksissa. Ne edellyttävät esimerkiksi kierrätetyn paperin ja uusiutuvista metsävaroista tuotetun puun käyttöä. Voiko komissio antaa tietoa siitä miten GATS-sopimus rajoittaa paikallisten ja kansallisten viranomaisten mahdollisuuksia sisällyttää ympäristö- ja sosiaalisia kriteereitä hankintatoimintaansa?

Pascal Lamyn komission puolesta antamayhteinen vastauskirjallisiin kysymyksiin E-2373/02 ja E-2374/02

(25. syyskuuta 2002)

GATS-sopimuksen XIII artiklan 1 kohdassa määrätään, että suosituimmuuskohtelua, markkinoille pääsyä ja kansallista kohtelua koskevia GATS-sopimuksen määräyksiä (eli GATS-sopimuksen II, XVI ja XVII artiklaa) ei sovelleta lakeihin, määräyksiin ja vaatimuksiin, jotka koskevat hallituksen välityksellä sen käyttöön tehtyjä palveluhankintoja, joita ei ole tarkoitettu edelleen kaupallisesti myytäviksi tai palvelujen tarjoamiseksi kaupalliseen myyntiin.

GATS-sopimuksen XIII artiklan 2 kohdassa annetaan Maailman kauppajärjestön (WTO) jäsenille valtuutus neuvotella tämän yleissopimuksen puitteissa monenkeskisistä säännöistä, joita sovelletaan julkisiin palvelujen hankintoihin. Kunnes tällaisista säännöistä on sovittu, GATS-sopimuksessa ei aseteta kynnysarvoja koskevia velvoitteita/rajoitteita, eikä sillä myöskään rajoiteta mahdollisuutta edistää sosiaalisia tai ympäristönäkökohtia hankintasopimuksia myönnettäessä.

GATS-sopimuksen XIII artiklan 2 kohtaa koskevien neuvottelujen yhteydessä Euroopan yhteisöt ja niiden jäsenvaltiot esittivät 15. heinäkuuta 2002 ehdotuksen (S/WPGR/W/39) tällaisia sääntöjä koskeviksi yleisiksi puitteiksi. Nämä puitteet ja selkeiden hankintoja koskevien sääntöjen (erityisesti avoimuutta koskevien sääntöjen) täytäntöönpano edistäisi hyvää hallintoa. Ehdotuksessa esitetään muun muassa, että julkisten viranomaisten hankinnoissaan käyttämien kriteerien pitäisi olla läpinäkyviä. Samoin siinä korostetaan GATS-sopimuksen WTO:n jäsenille tarjoamaa joustavuutta, sillä nämä voivat päättää siitä, mitä aloja ne avaavat kansainväliselle kilpailulle ja mitä markkinoille pääsyä sekä kansallista kohtelua koskevia rajoituksia ne pitävät voimassa. Tulevista GATS-sopimuksen säännöistä neuvoteltaessa pidämme luonnollisesti mielessä oman sisäisen järjestelmämme, erityisesti kynnysarvojen sekä sosiaalisten ja ympäristövaatimusten huomioon ottamisen osalta.
KIRJALLINEN KYSYMYS E-2220/02 esittäjä(t): Nuala Ahern (Verts/ALE) komissiolle. Vastuiden hallintaan keskittyvän viranomaisen perustaminen.



Virallinen lehti nro 137 E , 12/06/2003 s. 0054 - 0055



KIRJALLINEN KYSYMYS E-2220/02 esittäjä(t): Nuala Ahern (Verts/ALE) komissiolle (23. heinäkuuta 2002) Aihe: Vastuiden hallintaan keskittyvän viranomaisen perustaminen Mitä keskusteluja on käyty Yhdistyneen kuningaskunnan viranomaisten kanssa niistä seurauksista, joita maan kauppa- ja teollisuusministeriön ehdotuksella, annettu 4. heinäkuuta 2002 julkistetussa Managing the Nuclear Legacy -asiakirjassa (ydinvoimaperimän hoitaminen, Cm 5552), luoda vastuiden hallinnasta vastaava viranomainen (Liabilities Management Authority) on British Nuclear Fuels plc (BNFL) -yhtiölle annettavaan valtiontukeen? Mario Montin komission puolesta antama vastaus (16. syyskuuta 2002) Komissio keskusteli marraskuussa 2001 Yhdistyneen kuningaskunnan kanssa British Nuclear Fuels -yhtiölle myönnetyistä valtiontuista. Keskustelut eivät kuitenkaan perustuneet tausta-aineistoon eivätkä tuottaneet tulosta.
KIRJALLINEN KYSYMYS P-2749/02 esittäjä(t): Bart Staes (Verts/ALE) neuvostolle. Brysselin EU-korttelin mukauttaminen laajentumiseen.



Virallinen lehti nro 137 E , 12/06/2003 s. 0116 - 0117



KIRJALLINEN KYSYMYS P-2749/02 esittäjä(t): Bart Staes (Verts/ALE) neuvostolle (24. syyskuuta 2002) Aihe: Brysselin EU-korttelin mukauttaminen laajentumiseen Viime vuoden kesäkuussa Sevillassa pidetyssä Eurooppa-neuvoston kokouksessa Belgian pääministeri ilmoitti hallituksensa suunnitelmista rakentaa Brysseliin uusi rakennus EU:n huippukokouksia varten. Tämän jälkeen Javier Solanalle annettiin tehtäväksi selvittää näitä suunnitelmia yksityiskohtaisemmin eri hallituksille. Tämä toimintatapa on todennäköisesti valittu mm. sen vuoksi, että Belgia ei halua yksin suoriutua kaikista hankkeen kustannuksista. Voisiko neuvosto selvittää asiaa seuraavilta osin: - Mitkä jäsenvaltiot ovat jo luvanneet osallistua hankkeeseen (taloudellisesti)? - Jos jotkut jäsenvaltiot ovat kieltäytyneet osallistumasta, miten ne ovat perustelleet sen? - Mihin toimiin Belgian on ryhdyttävä näiden rakennustöiden tarjouskilpailun suhteen EU-lainsäädännön mukaisesti sen jälkeen, kun jäsenvaltiot ovat antaneet luvan aloittaa kyseisen infrastruktuurin rakentamisen? Vastaus (18. helmikuuta 2003) Kiinteistö-alan aloite, jonka Belgian hallitus esitti Sevillan Eurooppa-neuvostolle, on parhaillaan teknisessä tarkastelussa työryhmässä, joka muodostuu Belgian viranomaisten sekä neuvoston pääsihteeristön edustajista. Tarkoituksena on selvittää neuvostolle kyseisen aloitteen kaupunkisuunnitteluun, aikatauluun sekä kustannuksiin liittyvät näkökohdat. Asia tulee neuvoston käsittelyyn vasta, kun kaikki nämä näkökohdat on selkeästi määritelty. Tästä syystä neuvosto ei kykene tällä hetkellä vastaamaan parlamentin jäsenen kysymyksiin. Neuvosto voi kuitenkin jo nyt ilmoittaa, että mikä tahansa neuvoston rakennuttama kiinteistöhanke on toteutettava isäntävaltion säännöstöä noudattaen, jollei Euroopan yhteisöjen erioikeuksista ja vapauksista 8. huhtikuuta 1965 tehdyssä pöytäkirjassa tai 25. kesäkuuta 2002 annetun Euroopan yhteisöjen yleiseen talousarvioon sovellettavan varainhoitoasetuksen(1) säännöksissä ja erityisesti sen julkisia hankintoja koskevien sopimusten tekemistä koskevissa säännöksissä toisin säädetä. (1) EYVL L 248, 16.9.2002, s. 1.